মিসরাতার পশ্চিমাঞ্চলে গোলা হামলা চালানোর পর হাসপাতালে এক এক করে ১০টি লাশ গুনেছেন রয়টার্সের এক সাংবাদিক। হাসপাতাল ভবনটি লড়াইয়ের সম্মুখভাগ থেকে দূরে হলেও হাসপাতালের কাছে গোলা পড়ে। বিদ্রোহীরা জানিয়েছে, বৃহস্পতিবার রাতেও পশ্চিমের পার্বত্যাঞ্চলে তাদের ওপর গাদ্দাফি-পন্থি বাহিনী হামলা  চালায়। এ হামলার জন্য বিদ্রোহীরা ন্যাটোকে দোষারোপ করে বলেছে, তাদের রক্ষায় ন্যাটো যথেষ্ট পদক্ষেপ নিচ্ছে না। বিদ্রোহী শিবিরের মুখপাত্র আব্দুল রহমান জানান, গাদ্দাফি বাহিনী জিনটানে গার্ড ক্ষেপণাস্ত্র ছুঁড়ছে। এ শহরটির অবস্থান রাজধানী ত্রিপোলি থেকে ১৬০ কিলোমিটার উত্তর-পশ্চিমে। আব্দুল রহমান আরো বলেন, এ অঞ্চলে এক সপ্তাহ ধরে কোনো ন্যাটো হামলা হয়নি। বিদ্রোহীদের আরেক মুখপাত্র জুমা ইব্রাহিম বলেন, জাফরান এবং নালুত শহরেও গাদ্দাফি বাহিনী হামলা চালাচ্ছে। তারা একইসঙ্গে বিদ্রোহীদের কাছ থেকে ওয়াজিন ক্রসিং পুনর্দখলের জন্য  তিউনিসিয়া সীমান্তে জড়ো হচ্ছে।